El II congrés provincial de delictes comesos sobre les dones i menors arranca a Burjassot, amb prop de 80 participants
2025-07-24

El II Congrés Provincial de delictes comesos sobre les dones i menors que acull la Casa de Cultura de Burjassot ha arrancat amb prop de 80 participants atents en tot moments a les ponències, col·loquis i taules redones que s’han anat desenvolupant al llarg de la primera jornada.

La directora general d’Atenció a les Víctimes de la Conselleria de Justícia i Interior va obrir la primera jornada i, després, va donar pas a l’alcalde de Burjassot, Rafa García, el qual va agrair a tots els presents la seua assistència i a l’organització el fet d’haver triat Burjassot com a seu del congrés. Així mateix, va destacar el gran nivell de totes i tots els conferenciants i va animar a les persones inscrites a aprendre i, al mateix temps, a traure bones conclusions de totes les aportacions.

La primera taula redona va estar impartida per José Javier Collado, comissari principal i cap de la Policia Local de Burjassot; Álvaro Gómez Gil, inspector cap i cap de la Comissaria de la Policia Nacional de Burjassot- Godella i Cristina González Bellver, oficial de la Policia Local de València/Grup Gamma.

En el dia de hui, dijous 23 de novembre, continuen les ponències i, sobre les 20.00 hores, està previst que la regidora d’Igualtat i Feminisme de l’Ajuntament de Burjassot, Yolanda Andrés, clausure el congrés.